VSL Sklep I Cpg 101/2019
Sodna praksa višjih sodišč, 2019-02-26

stroški postopka - odvetniška tarifa - nagrada za pregled listin - nagrada za posvet s stranko

Tožeča stranka v pritožbi pravilno opozarja, da je sodišče prve stopnje toženi stranki neutemeljeno priznalo 150 točk za pregled listin po tarifni št. 39/2 OT ter 100 točk za posvet s stranko po tarifni št. 39/1 OT. Navedeni storitvi sta bili opravljeni v zvezi z zastopanjem tožene stranke v tej pravdi oziroma v zvezi s sestavo odgovora na tožbo. To pa pomeni, da ne gre za samostojni storitvi, temveč za storitvi, ki sta bili zajeti v storitvi po tarifni št. 19 OT.

I. Pritožbi se ugodi in se III. točka izreka izpodbijane sodbe delno spremeni tako, da se tožeči stranki v roku 15 dni naloži plačilo pravdnih stroškov tožene stranke v znesku 171,35 EUR z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti dalje.

II. Tožena stranka mora v 15 dneh od vročitve tega sklepa tožeči stranki povrniti stroške pritožbenega postopka v znesku 85,68 EUR z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti dalje.

1. Sodišče prve stopnje je s sodbo na podlagi pripoznave razsodilo, da se ugotovi, da je priznana izločitvena pravica tožeče stranke na nepremičnini ID znakom 000 (I. točka izreka) ter da se ugotovi, da je tožeča stranka lastnica te nepremičnine (II. točka izreka). Tožeči stranki je naložilo plačilo pravdnih stroškov tožene stranke v znesku 327,54 EUR z zakonskimi zamudnimi obrestmi od preteka 15 dnevnega plačilnega roka (III. točka izreka).

2. Zoper navedeno sodbo vlaga tožeča stranka pravočasno pritožbo. Izpodbija jo v III. točki izreka (odločitev o pravdnih stroških), in sicer v presežku nad zneskom 171,35 EUR. Uveljavlja vse pritožbene razloge iz prvega odstavka 338. člena ZPP. Pritožbenemu sodišču predlaga, da pritožbi ugodi in sodbo sodišča prve stopnje v izpodbijanem delu spremeni tako, da odmeri pravdne stroške tožene stranke v znesku 171,35 EUR. Podrejeno predlaga, da pritožbeno sodišče sodbo sodišča prve stopnje v izpodbijanem delu razveljavi in zadevo v tem obsegu vrne v novo odločanje sodišču prve stopnje. Priglaša stroške pritožbenega postopka.

3. Tožeča stranka s pritožbo izpodbija zgolj odločitev o pravdnih stroški v III. točki izreka izpodbijane sodbe, zato je treba šteti, da gre za pritožbo zoper sklep (prvi odstavek 166. člena ZPP).

4. Na podlagi prvega odstavka 366.a člena ZPP je o pritožbi zoper sklep odločala sodnica posameznica.

6. Tožeča stranka v pritožbi pravilno opozarja, da je sodišče prve stopnje toženi stranki neutemeljeno priznalo 150 točk za pregled listin po tarifni št. 39/2 OT ter 100 točk za posvet s stranko po tarifni št. 39/1 OT. Navedeni storitvi sta bili opravljeni v zvezi z zastopanjem tožene stranke v tej pravdi oziroma v zvezi s sestavo odgovora na tožbo. To pa pomeni, da ne gre za samostojni storitvi, temveč za storitvi, ki sta bili zajeti v storitvi po tarifni št. 19 OT. Tožena stranka zato ni bila upravičena do povračila stroškov za navedeni storitvi po tarifni št. 39 OT.

Tožeča stranka v pritožbi tudi utemeljeno navaja, da lahko izdatke za stranko pooblaščenec obračuna v pavšalnem znesku v višini 2% od skupne vrednosti storitve do 1000 točk (tretji odstavek 11. člena OT) in ne več v pavšalni višini 20,00 EUR, kot je veljalo po tarifni št. 6002 ZOdvT.

7. Tožena stranka je tako upravičena do povračila stroškov za odgovor na tožbo v višini 300 točk po tarifni št. 19/1 OT ter do povračila materialnih stroškov v višini 2% (tretji odstavek 11. člena OT). Ob upoštevanju vrednosti točke (0,459 EUR) ter 22% DDV znašajo pravdni stroški tožene stranke tožeče stranke 171,35 EUR. Pritožbeno sodišče je zato pritožbi tožeče stranke ugodilo in izpodbijani sklep o stroških postopka delno spremenilo tako, da je tožeča stranka dolžna toženi stranki povrniti stroške postopka pred sodiščem prve stopnje v višini 171,35 EUR.

8. Tožeča stranka je s pritožbo v celoti uspela, zato ji je tožena stranka dolžna povrniti njene pritožbene stroške (prvi odstavek 154. člena ZPP v zvezi s tretjim odstavkom 165. člena ZPP). Tožeča stranka je upravičena do povračila stroškov za pritožbo v višini 150 točk po tarifni št. 21/2 OT ter do povračila materialnih stroškov v višini 2% (tretji odstavek 11. člena OT). Ob upoštevanju vrednosti točke (0,459 EUR) ter 22% DDV znašajo pritožbeni stroški tožeče stranke 85,68 EUR.

9. V primeru zamude s plačilom stroškov, ki se šteje od prvega dne po poteku roka za plačilo, gredo strankama v skladu z 378. členom OZ, tudi zakonske zamudne obresti.

Tako tudi sodna praksa v zadevi II Cp 619/2017, I Cp 672/2016, Cpg 43/2017.

Odvetniška tarifa (2015) - tarifna številka 19, 39, 39-1, 39-2

Zakon o pravdnem postopku (1999) - ZPP  - člen 154, 154/1, 165, 165/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.